ToekomsVenster: ‘Moet oor niks besorg wees nie’(Foto: LubosHouska/Pixabay.com) “Verder het Jesus vir sy dissipels gesê: ‘Daarom sê Ek vir julle: Moet julle nie bekommer oor julle lewe, oor wat julle moet eet nie, of oor julle liggaam, oor wat julle moet aantrek nie’.” − Lukas 12:22 (AFR83) “Moet julle dus nie oor môre bekommer nie, want môre bring sy eie bekommernis. Elke dag bring genoeg moeilikheid van sy eie.” − Matteus 6:34 (AFR83) Is dit nie opmerklik hoe ons mekaar ŉ goeie jaar toewens nie. Wense soos gelukkige, voorspoedige, vreugdevolle en betekenisvolle 2023 is algemeen. Ek loer ŉ bietjie op die internet en kyk na ŉ paar sulke wense “Nuwe drome, mense en vooruitsigte. Kom ons maak dit die beste jaar ooit”. Hoor hierdie mooi een lui: “12 maande van geluk 52 weke van lag 365 dae van sukses 8760 ure van Goeie gesondheid 525600 minute van seën 31 536 000 sekondes van vreugde”. Sjoe, dis nou ŉ bielie van ŉ Nuwejaarsfees en wie sou dit nie so wou gehad het nie. Mooi, maar onrealisties want die lewe het sy uitdagings en die dae bring bekommernis. Ons is net mense, nie superwesens nie. Ons is nie robotte wat geprogrammeer word en geen gevoel openbaar nie. Ons is beelddraers van die lewende God en beleef die lewe aan eie lyf, soos Jesus dit tydens sy aardse omwenteling gedoen het. Bekommernis lyk my is onafwendbaar, menslik en ten minste eerlik. Bekommernis egter lewer geen goeie dividend nie. Niks word deur bekommernis reg gemaak nie. Dit is kosbare energie wat pro-aktief aangewend kon word ten einde die probleem op hande kreatief en innoverend tegemoet te gaan. Bekommernis is tydmors, dit is ongeloof en verheerlik nie die Here nie. Dit is menslik, verstaanbaar, maar nie regtig verskoonbaar nie. Die Here God sorg dan vir die mossies en die lelies van die veld. Vandag daar en môre verdroog, hoeveel te meer vir ons, vir my en vir jou wat in verhouding met Hom leef nie. “Moet oor niks besorg wees nie, maar maak in alles julle begeertes deur gebed en smeking en met danksegging aan God bekend.” – Filippense 4:6 (AFR83) ToekomsVenster is ŉ daaglikse boodskap om individuele gelowiges toe te rus met praktiese geloofsvaardighede. Kleingroep-begeleidings, DVD’s en funksionele preeksketse is beskikbaar by Drienie ([email protected]) of besoek www.toekomsvenster.co.za